Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ με αντικείμενο την παραχώρηση για την Τσεχική Δημοκρατία, την Εσθονία, την Ουγγαρία, τη Λετονία, τη Λιθουανία, τη Σλοβενία και τη Σλοβακία ορισμένων προσωρινών παρεκκλίσεων από τις διατάξεις της οδηγίας αριθ. 2002/96/ΕΚ σχετικά με τα απόβλητα ειδών ηλεκτρικού και ηλεκτρονικού εξοπλισμού

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Η Συνθήκη για την προσχώρηση της Τσεχικής Δημοκρατίας, της Δημοκρατίας της Εσθονίας, της Δημοκρατίας της Κύπρου, της Δημοκρατίας της Λετονίας, της Δημοκρατίας της Λιθουανίας, της Δημοκρατίας της Ουγγαρίας, της Δημοκρατίας της Μάλτας, της Δημοκρατίας της Πολωνίας, της Δημοκρατίας της Σλοβενίας και της Σλοβακικής Δημοκρατίας στην Ευρωπαϊκή Ένωση («Συνθήκη προσχώρησης») υπογράφηκε στην Αθήνα, στις 16 Απριλίου έτους 2003. Υπογράφτηκε την ίδια ημερομηνία και δημοσιεύθηκε ταυτόχρονα με τη συνθήκη προσχώρησης η πράξη που αφορά τους όρους προσχώρησης της Τσεχικής Δημοκρατίας, της Δημοκρατίας της Εσθονίας, της Δημοκρατίας της Κύπρου, της Δημοκρατίας της Λετονίας, της Δημοκρατίας της Λιθουανίας, της Δημοκρατίας της Ουγγαρίας, της Δημοκρατίας της Μάλτας, της Δημοκρατίας της Πολωνίας, της Δημοκρατίας της Σλοβενίας και της Σλοβακικής Δημοκρατίας και τις προσαρμογές στις συνθήκες στις οποίες βασίζεται η Ευρωπαϊκή Ένωση («Πράξη προσχώρησης»). Το άρθρο 55 της Πράξης προσχώρησης προβλέπει ότι, μετά από δεόντως αιτιολογημένο αίτημα ενός από τα νέα κράτη μέλη, με ομόφωνη απόφαση κατόπιν προτάσεως της Επιτροπής, το Συμβούλιο έχει τη δυνατότητα, πριν την 1η Μαΐου 2004, να λαμβάνει μέτρα συνιστάμενα σε προσωρινές παρεκκλίσεις από πράξεις των οργάνων που έχουν εκδοθεί πριν την 1η Νοεμβρίου έτους 2002 και την ημερομηνία της υπογραφής της Συνθήκης προσχώρησης.

2. Η οδηγία αριθ. 2002/96/ΕΚ του Ευρωπαϊκού Κοινοβουλίου και του Συμβουλίου σχετικά με τα απόβλητα ειδών ηλεκτρικού και ηλεκτρονικού εξοπλισμού (αποκαλούμενη στη συνέχεια «οδηγία ΑΗΗΕ») εκδόθηκε στις 27 Ιανουαρίου έτους 2003. Σύμφωνα με το άρθρο 1 της οδηγίας, ο σκοπός της είναι, ως πρώτη προτεραιότητα, η πρόληψη της δημιουργίας αποβλήτων ηλεκτρικού και ηλεκτρονικού εξοπλισμού και, επιπλέον, η επαναχρησιμοποίηση, ανακύκλωση και άλλες μορφές αξιοποίησης των αποβλήτων αυτών ώστε να μειωθεί η ποσότητα των αποβλήτων προς διάθεση. Παράλληλα επιδιώκεται η βελτίωση των περιβαλλοντικών επιδόσεων όλων των φορέων που συμμετέχουν στον κύκλο ζωής του ηλεκτρικού και ηλεκτρονικού εξοπλισμού, παραδείγματος χάρη παραγωγών, διανομέων και καταναλωτών και ιδίως των φορέων που σχετίζονται άμεσα με την επεξεργασία των αποβλήτων ηλεκτρικού και ηλεκτρονικού εξοπλισμού.

3. Για απόβλητα ηλεκτρικού και ηλεκτρονικού εξοπλισμού από νοικοκυριά, τα κράτη μέλη δημιουργούν εγκαταστάσεις συλλογής σύμφωνα με τις διατάξεις του άρθρου 5 παράγραφος 2 της οδηγίας ΑΗΗΕ.

4. Σύμφωνα με το πρώτο εδάφιο του άρθρου 5 παράγραφος 5 της οδηγίας ΑΗΗΕ, τα κράτη μέλη εξασφαλίζουν ότι, το αργότερο έως τις 31 Δεκεμβρίου 2006, θα έχει επιτευχθεί ξεχωριστή συλλογή τουλάχιστον τεσσάρων χιλιογράμμων ΑΗΗΕ οικιακής προέλευσης κατά μέσον όρο, ανά κάτοικο και ανά έτος από νοικοκυριά

5. Το άρθρο 7 παράγραφος 2 της οδηγίας ΑΗΗΕ θέτει ορισμένους ελάχιστους στόχους όσον αφορά την ανάκτηση αποβλήτων ηλεκτρικού και ηλεκτρονικού εξοπλισμού, για τους οποίους τα κράτη μέλη πρέπει να εξασφαλίσουν ότι πληρούνται από τους παραγωγούς μέχρι τις 31 Δεκεμβρίου έτους 2006. Οι στόχοι αυτοί κυμαίνονται από 70% έως 80% κατά μέσο βάρος ανά συσκευή, ανάλογα με την κατηγορία αποβλήτων ηλεκτρικού και ηλεκτρονικού εξοπλισμού. Επιπλέον, το άρθρο 7 παράγραφος 2 της οδηγίας ΑΗΗΕ θέτει ορισμένους ελάχιστους στόχους για επαναχρησιμοποίηση και ανακύκλωση μελών, υλικού και ουσιών. Οι στόχοι αυτοί κυμαίνονται από 50% ως 80% μέσου βάρους ανά συσκευή, ανάλογα με την κατηγορία αποβλήτων ηλεκτρικού και ηλεκτρονικού εξοπλισμού.

6. Σύμφωνα με τις διατάξεις του άρθρου 17 παράγραφος 1 της οδηγίας ΑΗΗΕ, τα κράτη μέλη θέτουν σε ισχύ τις νομοθετικές, κανονιστικές και διοικητικές διατάξεις τις αναγκαίες για τη συμμόρφωση προς την παρούσα οδηγία μέχρι τις 13 Αυγούστου έτους 2004. Το άρθρο 17 παράγραφος 4 εδάφιο α) προβλέπει ότι η Ελλάδα και η Ιρλανδία, οι οποίες γενικά λόγω: της ανεπαρκούς ανακυκλωτικής τους υποδομής, των γεωγραφικών τους συνθηκών, όπως πολυπληθή μικρά νησιά και αγροτικές και ορεινές περιοχές, της χαμηλής τους πυκνότητας πληθυσμού και του χαμηλού επιπέδου κατανάλωσης ΑΗΗΕ, δεν είναι σε θέση να επιτύχουν είτε το στόχο συλλογής που αναφέρεται στο άρθρο 5 παράγραφος 5 πρώτο εδάφιο είτε τους στόχους αξιοποίησης που αναφέρονται στο άρθρο 7 παράγραφος 2, και οι οποίες, σύμφωνα με το άρθρο 5 παράγραφος 2 τρίτο εδάφιο της οδηγίας αριθ. 1999/31/ΕΚ του Συμβουλίου, της 26ης Απριλίου 1999, περί υγειονομικής ταφής των αποβλήτων, μπορούν να αιτούνται την παράταση της προθεσμίας που μνημονεύεται στο ανωτέρω άρθρο, μπορούν να παρατείνουν κατά 24 το πολύ μήνες τις προθεσμίες που αναφέρονται στο άρθρο 5 παράγραφος 5 και στο άρθρο 7 παράγραφος 2 της οδηγίας ΑΗΗΕ.

7. Επτά κράτη προσχώρησης, δηλαδή η Τσεχική Δημοκρατία, η Δημοκρατία Εσθονίας, η Δημοκρατία Ουγγαρίας, η Δημοκρατία Λετονίας, η Δημοκρατία Λιθουανίας, η Δημοκρατία Σλοβενίας και η Σλοβακική Δημοκρατία ζήτησαν προσωρινές παρεκκλίσεις από τις προθεσμίες που καθορίζονται στο πρώτο εδάφιο του άρθρου 5 παράγραφος 5 και του άρθρου 7 παράγραφος 2 της οδηγίας ΑΗΗΕ, με βάση τις διατάξεις του άρθρου 55 της Πράξης προσχώρησης. Η Δημοκρατία Σλοβενίας ζήτησε 12 μήνες παράταση, η Τσεχική Δημοκρατία, η Σλοβακική Δημοκρατία και η Δημοκρατία Ουγγαρίας 24 μήνες παράταση ενώ η Δημοκρατία Εσθονίας, η Δημοκρατία Λιθουανίας και η Δημοκρατία Λετονίας 36 μήνες παράταση. Οι λόγοι που προβλήθηκαν από όλα τα αναφερόμενα ανωτέρω κράτη προσχώρησης όσον αφορά τις αιτήσεις τους για παράταση αναφέρονται στις ελλείψεις ανακυκλωτικής υποδομής, τη χαμηλή πυκνότητα πληθυσμού και το χαμηλό επίπεδο κατανάλωσης ηλεκτρικού και ηλεκτρονικού εξοπλισμού. Οι περισσότερες από αυτές αναφέρονται επίσης σε γεωγραφικές συνθήκες, όπως η παρουσία αγροτικών περιοχών.

8. Η Δημοκρατία Εσθονίας, η Δημοκρατία Λιθουανίας και η Σλοβακική Δημοκρατία, επιπλέον προς τα προαναφερόμενα αιτήματα, έχουν υποβάλει αιτήματα για προσωρινές παρεκκλίσεις από την προθεσμία που καθορίζεται στο άρθρο 5 παράγραφος 2 της οδηγίας ΑΗΗΕ, με βάση τις διατάξεις του άρθρου 55 της Πράξης προσχώρησης. Η Δημοκρατία Εσθονίας και η Δημοκρατία Λιθουανίας έχουν ζητήσει παράταση μέχρι τις 13 Αυγούστου έτους 2007. Η Σλοβακική Δημοκρατία έχει ζητήσει παράταση μέχρι τις 31 Δεκεμβρίου έτους 2008. Η Δημοκρατία Λιθουανίας έχει επίσης ζητήσει προσωρινή παρέκκλιση 12 μηνών από την προθεσμία που ορίζεται στο άρθρο 17 παράγραφος 1 της οδηγίας ΑΗΗΕ, με βάση την ίδια διάταξη της Πράξης προσχώρησης.

9. Υπό το πρίσμα των αιτήσεων για προσωρινές παρεκκλίσεις που έχουν υποβληθεί από τα αναφερόμενα ανωτέρω κράτη προσχώρησης κατά τις διατάξεις του άρθρου 55 της Πράξης προσχώρησης, η Επιτροπή θεωρεί ότι οι εν λόγω χώρες δεν είναι σε θέση να καλύψουν τις απαιτήσεις του πρώτου εδαφίου του άρθρου 5 παράγραφος 5 και του άρθρου 7 παράγραφος 2 της οδηγίας ΑΗΗΕ εντός των προθεσμιών που καθορίζονται από την οδηγία, λόγω των ειδικών συνθηκών που αναφέρονται από τις χώρες αυτές, δηλαδή των ελλείψεων ανακυκλωτικής υποδομής, της χαμηλής πυκνότητας πληθυσμού και του χαμηλού επιπέδου κατανάλωσης ηλεκτρικού και ηλεκτρονικού εξοπλισμού και, για ορισμένες από τις χώρες, γεωγραφικές συνθήκες όπως η παρουσία αγροτικών περιοχών. Η Επιτροπή θεωρεί ότι είναι ενδεδειγμένο να δοθεί στις χώρες αυτές η δυνατότητα παράτασης των εν λόγω προθεσμιών μέχρι 24 μήνες. Η παράταση 24 μηνών ανταποκρίνεται επίσης στις προθεσμίες για την Ελλάδα και την Ιρλανδία όσον αφορά τις ίδιες διατάξεις της οδηγίας ΑΗΗΕ, που παραχωρήθηκαν στα εν λόγω κράτη μέλη κατά τις διατάξεις του άρθρου 17 παράγραφος 4 εδάφιο α) της υπόψη οδηγίας. Η Δημοκρατία Εσθονίας, η Δημοκρατία Λιθουανίας και η Δημοκρατία Λετονίας ζήτησαν επιπρόσθετες παρατάσεις κατά 36 μήνες συνολικά αλλά η Επιτροπή δεν έκρινε ότι τα εν λόγω κράτη προσχώρησης έχουν προβάλει λόγους οι οποίοι θα ήταν δυνατό να δικαιολογούν τις εν λόγω επιπρόσθετες παρατάσεις.

10. Όσον αφορά τα αιτήματα που υποβλήθηκαν σχετικά με προσωρινές παρεκκλίσεις από τις διατάξεις του άρθρου 5 παράγραφος 2 της οδηγίας ΑΗΗΕ, η Επιτροπή θεωρεί ότι οι λόγοι που έχουν προβληθεί, μεταξύ άλλων, η απουσία ή η ανεπάρκεια συστημάτων συλλογής, θα ήταν δυνατό να δικαιολογούν οποιαδήποτε σχετική παρέκκλιση. Η Επιτροπή ουδόλως θεωρεί ότι θα μπορούσε να είναι δικαιολογημένη οποιαδήποτε παρέκκλιση από την ημερομηνία μεταφοράς που ορίζεται στο άρθρο 17 παράγραφος 1 της οδηγίας ΑΗΗΕ με βάση τους λόγους που προβλήθηκαν, μεταξύ άλλων, εσωτερικές νομοθετικές διαδικασίας και διαδικασίες διαβούλευσης.

11. Η Επιτροπή προτείνει απόφαση του Συμβουλίου με την οποία παραχωρούνται στην Τσεχική Δημοκρατία, τη Δημοκρατία Εσθονίας, τη Δημοκρατία Ουγγαρίας, τη Δημοκρατία Λετονίας, τη Δημοκρατία Λιθουανίας, τη Δημοκρατία Σλοβενίας και τη Σλοβακική Δημοκρατία προσωρινές παρεκκλίσεις όπως ορίζει το άρθρο 55 της Πράξης προσχώρησης από τις διατάξεις του πρώτου εδαφίου του άρθρου 5 παράγραφος 5 και του άρθρου 7 παράγραφος 2 της οδηγίας αριθ. 2002/96/ΕΚ σχετικά με τα απόβλητα ειδών ηλεκτρικού και ηλεκτρονικού εξοπλισμού. Τα χρονικά διαστήματα που αναφέρονται στο πρώτο εδάφιο του άρθρου 5 παράγραφος 5 και του άρθρου 7 παράγραφος 2 παρατείνονται κατά 24 μήνες στην περίπτωση της Τσεχικής Δημοκρατίας, της Δημοκρατίας Εσθονίας, της Δημοκρατίας Ουγγαρίας, της Δημοκρατίας Λετονίας, της Δημοκρατίας Λιθουανίας και της Σλοβακικής Δημοκρατίας και κατά 12 μήνες στην περίπτωση της Δημοκρατίας Σλοβενίας.

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ με αντικείμενο την παραχώρηση για την Τσεχική Δημοκρατία, την Εσθονία, την Ουγγαρία, τη Λετονία, τη Λιθουανία, τη Σλοβενία και τη Σλοβακία ορισμένων προσωρινών παρεκκλίσεων από τις διατάξεις της οδηγίας αριθ. 2002/96/ΕΚ σχετικά με τα απόβλητα ειδών ηλεκτρικού και ηλεκτρονικού εξοπλισμού

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την προσχώρηση της Τσεχικής Δημοκρατίας, της Δημοκρατίας της Εσθονίας, της Δημοκρατίας της Κύπρου, της Δημοκρατίας της Λετονίας, της Δημοκρατίας της Λιθουανίας, της Δημοκρατίας της Ουγγαρίας, της Δημοκρατίας της Μάλτας, της Δημοκρατίας της Πολωνίας, της Δημοκρατίας της Σλοβενίας και της Σλοβακικής Δημοκρατίας στην Ευρωπαϊκή Ένωση και ιδίως το άρθρο 2 παράγραφος 3 της συνθήκης αυτής,

την πράξη που αφορά τους όρους προσχώρησης της Τσεχικής Δημοκρατίας, της Δημοκρατίας της Εσθονίας, της Δημοκρατίας της Κύπρου, της Δημοκρατίας της Λετονίας, της Δημοκρατίας της Λιθουανίας, της Δημοκρατίας της Ουγγαρίας, της Δημοκρατίας της Μάλτας, της Δημοκρατίας της Πολωνίας, της Δημοκρατίας της Σλοβενίας και της Σλοβακικής Δημοκρατίας, αποκαλούμενη στη συνέχεια «Πράξη προσχώρησης έτους 2003», και ιδίως το άρθρο 55 της πράξης αυτής,

τις αιτήσεις της Τσεχικής Δημοκρατίας, της Εσθονίας, της Ουγγαρίας, της Λετονίας, της Λιθουανίας, της Σλοβακίας και της Σλοβενίας,

την πρόταση της Επιτροπής [1],

[1] ΕΕ C της , σ. .

Εκτιμώντας τα εξής:

(1) Σύμφωνα με τις διατάξεις του πρώτου εδαφίου του άρθρου 5 παράγραφος 5 της οδηγίας αριθ. 2002/96/ΕΚ του Ευρωπαϊκού Κοινοβουλίου και του Συμβουλίου, της 27ης Ιανουαρίου 2003, σχετικά με τα απόβλητα ειδών ηλεκτρικού και ηλεκτρονικού εξοπλισμού (ΑΗΗΕ) [2], τα κράτη μέλη πρέπει το αργότερο μέχρι τις 31 Δεκεμβρίου έτους 2006 να εξασφαλίσουν ποσοστό ξεχωριστής συλλογής τουλάχιστον τεσσάρων χιλιογράμμων κατά μέσον όρο ανά κάτοικο ανά έτος αποβλήτων ειδών ηλεκτρικού και ηλεκτρονικού εξοπλισμού από νοικοκυριά.

[2] ΕΕ L 37 της 13.02.2003, σ. 24.

(2) Το άρθρο 7 παράγραφος 2 της οδηγίας αριθ. 2002/96/ΕΚ θέτει ορισμένους ελάχιστους στόχους όσον αφορά την ανάκτηση αποβλήτων ειδών ηλεκτρικού και ηλεκτρονικού εξοπλισμού για την επαναχρησιμοποίηση και ανακύκλωση μελών, υλικού και ουσιών. Τα κράτη μέλη πρέπει να εξασφαλίσουν την τήρηση των στόχων αυτών από τους παραγωγούς μέχρι τις 31 Δεκεμβρίου έτους 2006.

(3) Σύμφωνα με τις διατάξεις του άρθρου 17 παράγραφος 1 της οδηγίας αριθ. 2002/96/ΕΚ, τα κράτη μέλη θέτουν σε ισχύ τις νομοθετικές, κανονιστικές και διοικητικές διατάξεις τις αναγκαίες για τη συμμόρφωση προς την παρούσα οδηγία μέχρι τις 13 Αυγούστου έτους 2004. Πάντως, το άρθρο 17 παράγραφος 4 εδάφιο α) προβλέπει ότι η Ελλάδα και η Ιρλανδία, οι οποίες γενικά λόγω: της ανεπαρκούς ανακυκλωτικής τους υποδομής, των γεωγραφικών τους συνθηκών, όπως πολυπληθή μικρά νησιά και αγροτικές και ορεινές περιοχές, της χαμηλής τους πυκνότητας πληθυσμού και του χαμηλού επιπέδου κατανάλωσης ΑΗΗΕ, δεν είναι σε θέση να επιτύχουν είτε το στόχο συλλογής που αναφέρεται στο άρθρο 5 παράγραφος 5 πρώτο εδάφιο είτε τους στόχους αξιοποίησης που αναφέρονται στο άρθρο 7 παράγραφος 2, και οι οποίες, σύμφωνα με το άρθρο 5 παράγραφος 2 τρίτο εδάφιο της οδηγίας αριθ. 1999/31/ΕΚ του Συμβουλίου, της 26ης Απριλίου 1999, περί υγειονομικής ταφής των αποβλήτων [3], μπορούν να αιτούνται την παράταση της προθεσμίας που μνημονεύεται στο ανωτέρω άρθρο, μπορούν να παρατείνουν κατά 24 το πολύ μήνες τις προθεσμίες που αναφέρονται στο άρθρο 5 παράγραφος 5 και στο άρθρο 7 παράγραφος 2 της οδηγίας ΑΗΗΕ.

[3] ΕΕ L 182 της 16.07.1999, σ. 1. Οδηγία όπως έχει τροποποιηθεί με τον κανονισμό (ΕΚ) αριθ. 1882/2003 του Ευρωπαϊκού Κοινοβουλίου και του Συμβουλίου (ΕΕ L 284 της 31.10.2003, σ. 1).

(4) Με βάση τις διατάξεις του άρθρου 55 της Πράξης προσχώρησης έτους 2003, η Τσεχική Δημοκρατία, η Εσθονία, η Ουγγαρία, η Λετονία, η Λιθουανία, η Σλοβενία και η Σλοβακία ζήτησαν προσωρινές παρεκκλίσεις από τις προθεσμίες που καθορίζονται το πρώτο εδάφιο του άρθρου 5 παράγραφος 5 και στο άρθρο 7 παράγραφος 2 της οδηγίας αριθ. 2002/96/ΕΚ, αναφέροντας ως λόγους τις ελλείψεις τους σε ανακυκλωτική υποδομή, τη χαμηλή πυκνότητα πληθυσμού και το χαμηλό επίπεδο κατανάλωσης ηλεκτρικού και ηλεκτρονικού εξοπλισμού και γεωγραφικές συνθήκες, όπως η παρουσία αγροτικών περιοχών.

(5) Οι λόγοι αυτοί δικαιολογούν παράταση των προαναφερόμενων προθεσμιών για την Τσεχική Δημοκρατία, την Εσθονία, την Ουγγαρία, τη Λετονία, τη Λιθουανία και τη Σλοβακία κατά 24 μήνες και για τη Σλοβενία κατά 12 μήνες,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ

Άρθρο 1

Η Τσεχική Δημοκρατία, η Εσθονία, η Ουγγαρία, η Λετονία, η Λιθουανία και η Σλοβακία επιτρέπεται να παρατείνουν τις προθεσμίες που αναφέρονται στο πρώτο εδάφιο του άρθρου 5 παράγραφος 5 και του άρθρου 7 παράγραφος 2 της οδηγίας αριθ. 2002/96/ΕΚ κατά 24 μήνες.

Η Σλοβενία έχει τη δυνατότητα να παρατείνει τις προθεσμίες που αναφέρονται στο πρώτο εδάφιο του άρθρου 5 παράγραφος 5 και το άρθρο 7 παράγραφος 2 της οδηγίας αριθ. 2002/96/ΕΚ κατά 12 μήνες.

Άρθρο 2

Η παρούσα απόφαση απευθύνεται στα κράτη μέλη και στην Τσεχική Δημοκρατία, τη Δημοκρατία Εσθονίας, τη Δημοκρατία Ουγγαρίας, τη Δημοκρατία Λετονίας, τη Δημοκρατία Λιθουανίας, τη Δημοκρατία Σλοβενίας και τη Σλοβακική Δημοκρατία.

Βρυξέλλες,

Για το Συμβούλιο

Ο Πρόεδρος